text: VILAFRANCA 29-2-12 | SOS Alt Penedes
  VILAFRANCA 29-2-12
  Deixa un comentari Posted by sosaltpenedes a dimecres 29 febrer 2012
  Un ampli col·lectiu dels professors i estudiants de l'Institut Eugeni d'Ors, ens adrecem a vosaltres per a fer-vos partícips del nostre neguit i demanar-vos la vostra comprensió i la vostra col·laboració per a fer front a la complicada situació que travessa l'escola pública.
  En primer lloc, volem assegurar-vos que tot i les constants agressions dels diferents governs de la Generalitat a l'ensenyament i als seus treballadors, els professionals de l'educació seguim posant tota la nostra il·lusió i el nostre esforç per tal que la qualitat del nostre servei, i per tant, el nivell educatiu dels vostres fills/es sigui el més alt possible. Malgrat la nostra aportació, desafortunadament, temem que la política educativa actual i futura comporti una reducció de recursos personals i material i un empitjorament de les nostres condicions laborals que poden, tot i els nostres esforços, acabar per repercutir negativament en la nostra tasca educativa.
  D'altra banda, les mesures ja preses pel Departament d'Ensenyament i el govern de la Generalitat han suposat noves i grans dificultats per a la tasca educativa del nostre centre, de les quals creiem que, com a membres de la comunitat educativa i principals interessats, n'heu d'estar informats. Com a resum heu de saber que:
  ● la dotació econòmica per a despeses essencials del centre (aigua, llum, gas, material escolar, material d'oficina, fotocòpies,…) s'ha reduït en els dos últims cursos al voltant d'un 40%.
  ● el nombre de professors/es del nostre centre ha disminuït mentre la població escolar i les necessitats educatives del nostres alumnes no paren de créixer. El resultat serà una progressiva degradació d'unes condicions i uns recursos que ja eren molt reduïts: massificació a les aules (classes de més de 30 alumnes a l'ESO, quasi 40 al Batxillerat), reducció de serveis d'atenció a la diversitat, tancament de desdoblaments, pèrdua d'activitats de reforç, retard o absència de professorat substitut en les baixes, reducció d'hores de coordinació fonamentals per al funcionament del centre…
  ● al professorat de l'escola pública se li està demanant un esforç extra (més hores de classe, més alumnes per classe, més grups per curs, menys material, igual burocràcia,…) mentre es destrueixen els seus drets laborals més elementals i la pèrdua d'un 20% en les remuneracions respecte l'any 2009.
  Tothom és conscient que la situació econòmica és difícil per a tots, però també hem de ser conscients que les retallades als serveis públics i l'educació pública no només no són la solució, sinó que són un problema que tots i totes pagarem en el futur. L'escola pública és i seguirà essent garantia de qualitat i d'igualtat de drets, però les actuals polítiques econòmiques ens estant portant a una carreró sense sortida que pot, si no ho aturem, posar en crisi tot el sistema dels serveis públics.